钦定古今图书集成/理学汇编/学行典/第109卷 > 朱子全书 > 《上罗仲素书》李侗
## 钦定古今图书集成/理学汇编/学行典/第109卷 > 朱子全书 > 《上罗仲素书》李侗

侗闻之，“天下有三本焉，父生之，师教之，君治之。阙其
一则本不立。古之圣贤莫不有师，其肄业之勤惰，涉
道之浅深，求益之先后，若存若亡，其详不可得而考。
惟洙泗之间七十二弟子之徒，议论问答，具在方册，
有足稽焉，是得夫子而益明矣。”孟氏之后，道失其传，
枝分派别，自立门户，天下真儒不复见于世，其聚徒
成群，所以相传授者，句读文义而已尔，谓之“熄焉”可
也。其惟先生服膺龟山先生之讲席有年矣，况尝及
伊川先生之门，得不传之道于千五百年之后，性明
而修，行完而洁，扩之以广大，体之以仁恕，精深微妙，
各极其至。汉、唐诸儒无近似者。至于不言而饮人以
和，与人并立而使人化，如春风发物，盖亦莫知其所
以然也。凡读圣贤之书，粗有识见者，孰不愿得授经
门下，以质所疑。至于异论之人，固当置而勿论也。侗
之愚鄙，徒以习举子业，不得服役于门下，而今日拳
拳欲求教者，以谓所求有大于利禄也。抑侗闻之，“道
可以治心，犹食之充饱，衣之御寒也。人有迫于饥寒
之患者，皇皇焉为衣食之谋，造次颠沛，未始忘也。至
于心之不治，有没世不知虑，岂爱心不若口体哉？弗
思甚矣。”侗不量资质之陋，徒以祖父以儒学起家，不忍坠箕裘之业，孜孜矻矻为利禄之学，虽知真儒有
作，闻风而起，固不若先生亲炙之得于动静语默之
闲，目击而意全也。今生二十有四岁，茫乎未有所止，
烛理未明而是非无以辨，宅心不广而喜怒易以摇，
操履不完而悔吝多，精神不充而智巧袭，拣焉而不
净，守焉而不敷，朝夕恐惧不啻如饥寒切身者，求充
饥御寒之具也。不然，安敢以不肖之身为先生之累
哉。